**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**«ԱԶԳԱՅԻՆ ՓՈՔՐԱՄԱՍՆՈՒԹՅՈՒՆՆԵՐԻ ՄԱՍԻՆ»**

**ԳԼՈՒԽ I. ԸՆԴՀԱՆՈՒՐ ԴՐՈՒՅԹՆԵՐ**

**Հոդված 1. Օրենքի կարգավորման նպատակը**

1. Սույն օրենքի նպատակն է կարգավորել ազգային փոքրամասնություններին պատկանող անձանց իրավունքների իրականացման հետ կապված հարաբերությունները, սահմանել դրանց հետ կապված պետական և տեղական ինքնակառավարման մարմինների խնդիրները, ինչպես նաև կանոնակարգել Ազգային փոքրամասնությունների պալատի ձևավորման և գործունեության կազմակերպաիրավական հիմքերը։

**Հոդված 2. Ազգային փոքրամասնություններին պատկանող անձանց իրավունքների իրականացման մասին օրենսդրությունը**

1. Ազգային փոքրամասնություններին պատկանող անձանց իրավունքների իրականացման հետ կապված հարաբերությունները կարգավորվում են Հայաստանի Հանրապետության Սահմանադրությամբ, սույն օրենքով, «Իրավահավասարության ապահովման մասին» Հայաստանի Հանրապետության օրենքով և այլ իրավական ակտերով, ինչպես նաև Հայաստանի Հանրապետության միջազգային պայմանագրերով։

**Հոդված 3. Ազգային փոքրամասնությանը պատկանող անձինք**

1. Ազգային փոքրամասնությանը պատկանող անձինք են Հայաստանի Հանրապետության այն քաղաքացիները, ովքեր հանդիսանում են իրենց ուրույն ազգային կամ էթնիկ ինքնություն ունեցող, Հայաստանի Հանրապետությունում պատմականորեն ձևավորված խմբի՝ ազգային փոքրամասնության անդամ։

2. Հայաստանի Հանրապետությունում ազգային փոքրամասնություններն են՝ ասորիները, բելառուսները, գերմանացիները, եզդիները, լեհերը, հրեաները, հույները, ռուսները, վրացիները, ուկրաինացիները, քրդերը։

**Հոդված 4. Ազգային փոքրամասնությանը պատկանելու ընտրության իրավունքը**

1. Ազգային փոքրամասնությանը պատկանող անձն ունի այդպիսին համարվելու կամ չհամարվելու իրավունք։ Այդ ընտրությունը, ինչպես նաև դրա հետ կապված իրավունքների իրականացումը չպետք է հանգեցնեն այդ անձի համար անբարենպաստ հետևանքների։

2. Ոչ ոք չի կարող հարկադրվել որոշելու կամ նշելու իր ազգային և էթնիկ ինքնությունը, պատկանելությունը որևէ ազգային փոքրամասնությանը, ինչպես նաև չի կարող հարկադրվել դրանցից հրաժարվելուն։

**Հոդված 5. Խտրականության արգելքը**

1. Հայաստանի Հանրապետությունում խտրականությունն ազգային փոքրամասնությանը պատկանելության հիմքով արգելվում է։ Ազգային փոքրամասնություններին պատկանող անձինք ունեն Հայաստանի Հանրապետության՝ ազգությամբ հայ քաղաքացիների հետ հավասար իրավունքներ և պարտականություններ:

2. Ազգային փոքրամասնությանը պատկանող անձանց իրավունքների ու ազատությունների իրականացման հավասար հնարավորությունների ապահովման հետ կապված հարաբերությունները կարգավորվում են «Իրավահավասարության ապահովման մասին» Հայաստանի Հանրապետության օրենքով։

3. Հայաստանի Հանրապետության պետական և տեղական ինքնակառավարման մարմինները իրենց վերապահված լիազորությունների շրջանակներում համապատասախան միջոցներ են ձեռնարկում ուղղված՝

1) ազգային փոքրամասնությանը պատկանելության հիմքով խտրականության դեպքերի կանխարգելմանը.

2) ազգային փոքրամասնությանը պատկանելության հիմքով խտրականության ենթարկված անձանց իրավունքների և օրինական շահերի արդյունավետ պաշտպանությանը.

3) ազգային փոքրամասնություններին պատկանող անձանց համար տնտեսական, սոցիալական, քաղաքական և մշակութային կյանքի բնագավառներում իրավահավասարության ապահովմանը.

4) ազգային փոքրամասնություններին պատկանող անձանց իրավունքների մասին հանրության իրազեկվածության բարձրացմանը, ինչպես նաև նրանց նկատմամբ անհանդուրժողականության բացառմանը։

**Հոդված 6. Ազգային փոքրամասնությունների վերաբերյալ տեղեկությունների մշակումը**

1. Հայաստանի Հանրապետությունում ազգային փոքրամասնություններին պատկանող անձանց՝ ազգային փոքրամասնությանը պատկանելիության վերաբերյալ տեղեկատվության մշակումն իրականացվում է օրենքով սահմանված դեպքերում և կարգով։

2. Հայաստանի Հանրապետության օրենսդրության համաձայն անցկացվող մարդահամարի հարցաթերթում պետք է լինի հարց անձի՝ ազգային փոքրամասնության պատկանելության և էթնիկ ինքնության մասին, որին անձը (հարցվողը) իրավունք ունի պատասխանել կամ հրաժարվել պատասխանելուց։

**ԳԼՈՒԽ II. ԱԶԳԱՅԻՆ ՓՈՔՐԱՄԱՍՆՈՒԹՅՈՒՆՆԵՐԻՆ ՊԱՏԿԱՆՈՂ**

**ԱՆՁԱՆՑ ԻՆՔՆՈՒԹՅԱՆ ՊԱՀՊԱՆՈՒԹՅԱՆ ԱՊԱՀՈՎՈՒՄԸ**

**Հոդված 7. Ազգային փոքրամասնություններին պատկանող անձանց՝ ինքնությունը պահպանելու իրավունքը**

1. Ազգային փոքրամասնություններին պատկանող անձինք ունեն իրենց ազգային և էթնիկ ինքնության պահպանման, իրենց ավանդույթների, կրոնի, լեզվի և մշակույթի պահպանման ու զարգացման իրավունք։

2. Հայաստանի Հանրապետությունում արգելվում է նախաձեռնել և իրականացնել գործողություններ կամ միջոցառումներ՝ ուղղված ազգային փոքրամասնություններին պատկանող անձանց՝ իրենց կամքին հակառակ տարրալուծմանը (ասիմիլացիային)։

3. Պետական և տեղական ինքնակառավարման մարմիններն իրականացնում են ազգային փոքրամասնություններին պատկանող անձանց ավանդույթների, կրոնի, լեզվի, մշակույթի պահպանման և զարգացման համար պայմանների ստեղծմանը, ինչպես նաև միջմշակութային երկխոսության խթանմանն ուղղված ծրագրեր և միջոցառումներ:

**Հոդված 8. Ազգային փոքրամասնություններին պատկանող անձանց՝ իրենց ավանդույթները պահպանելու իրավունքը**

1. Ազգային փոքրամասնություններին պատկանող անձինք իրավունք ունեն, այնքանով, որքանով դա չի հակասում Հայաստանի Հանրապետության օրենսդրությանը՝

1) պահպանել և զարգացնել իրենց ներընտանեկան հարաբերությունները իրենց ազգային մշակույթին համապատասխան.

2) պահպանել և զարգացնել իրենց ներքին միջանձնային և միջխմբային հարաբերությունները՝ իրենց մշակույթին և ավանդույթներին բնորոշ առանձնահատկություներով.

3) դաստիարակել իրենց երեխաներին իրենց ազգային ավանդույթների և մշակույթի համաձայն:

**Հոդված 9. Ազգային փոքրամասնություններին պատկանող անձանց կողմից իրենց լեզուն գործածելու ազատությունը**

1. Հայաստանի Հանրապետությունը երաշխավորում է ազգային փոքրամասնությունների լեզուների ազատ գործածությունը՝ բանավոր և գրավոր: Ազգային փոքրամասնություններին պատկանող անձինք իրավունք ունեն իրենց լեզուն անարգել գործածել իրենց անձնական կյանքում և հասարակական վայրերում, ինչպես նաև փոխանակել և տարածել տեղեկատվություն իրենց լեզվով։

2. Հայաստանի Հանրապետությունը նպաստում է ազգային փոքրամասնություններին պատկանող անձանց կողմից Հայաստանի Հանրապետության պետական լեզվին՝ հայերենին տիրապետելուն։

3. Այն համայնքներում, որտեղ ազգային փոքրամասնություններին պատկանող անձինք կազմում են բնակչության առնվազն երեսուն տոկոսը, որպես տեղական ինքնակառավարման մարմինների հետ բանավոր հաղորդակցվելու լեզու կարող է օգտագործվել նաև ազգային փոքրամասնության լեզուն։ Ազգային փոքրամասնություններին պատկանող անձանց ընդհանուր թիվը և համամասնությունը տվյալ համայնքում որոշվում են՝ Հայաստանի Հանրապետության օրենսդրությամբ սահմանված կարգով անցկացված հերթական մարդահամարի տվյալների հիման վրա։

**Հոդված 10. Ազգային փոքրամասնություններին պատկանող անձանց կրթության իրավունքը**

1. Նախադպրոցական դաստիարակությունը և հանրակրթական հաստատություններում ուսուցումը ազգային փոքրամասնությանը պատկանող երեխաների համար կարող է կազմակերպվել նրանց մայրենի լեզվով՝ հայերենի պարտադիր ուսուցմամբ, կամ ազգային փոքրամասնությանը պատկանող երեխաների համար կարող են կազմակերպվել նրանց մայրենի լեզուն, մշակույթը և պատմությունը ուսուցանող լրացուցիչ կրթադաստիարակչական խմբեր՝ կրթության բնագավառում Կառավարության լիազորած մարմնի հաստատած ծրագրին համապատասխան:

2. Հայաստանի Հանրապետության օրենսդրությանը համապատասխան ազգային փոքրամասնություններին պատկանող երեխաների համար կարող են գործել ոչ պետական հանրակրթական հաստատություններ, որտեղ ուսուցումն իրականացվում է նրանց մայրենի լեզվով՝ հայերենի պարտադիր ուսուցմամբ՝ կրթության բնագավառում Կառավարության լիազորած մարմնի հաստատած ծրագրի համաձայն:

3. Պետական ծրագրերի իրականացման միջոցով Հայաստանի Հանրապետությունը նպաստում է ազգային փոքրամասնությունների կրթական ծրագրերի և ուսումնամեթոդական գրականության մշակմանը և մանկավարժական կադրերի պատրաստմանը՝ համագործակցելով ազգային փոքրամասնությունների ներկայացուցիչների հետ։

4. Հայաստանի Հանրապետությունը երաշխավորում է ազգային փոքրամասնություններին պատկանող անձանց  ընդունելությունը Հայաստանի Հանրապետությունում գործող պետական կամ հավատարմագրված ոչ պետական ուսումնական հաստատություններ` ընդհանուր մրցույթից դուրս` քննությունները դրական միավորներով հանձնելու դեպքում, և ուսումնառությունը Հայաստանի Հանրապետության պետական բյուջեի միջոցների հաշվին՝ Հայաստանի Հանրապետության օրենսդրությամբ սահմանված կարգով:

5. Հայաստանի Հանրապետությունը միջոցներ է հատկացնում ազգային պետություն չունեցող ազգային փոքրամասնությունների լեզուն և մշակույթը ուսուցանող դպրոցական ծրագրերի մշակման, դասագրքերի և այլ նյութերի հրատարակության համար:

6. Սույն հոդվածի իմաստով ազգային փոքրամասնությանը պատկանող է համարվում այն երեխան, ում ծնողներից առնվազն մեկը ազգային փոքրամասնությանը պատկանող անձ է:

**Հոդված 11․ Մտքի, խղճի և կրոնի ազատության իրավունքը**

1. Ազգային փոքրամասնություններին պատկանող անձինք ունեն սեփական կրոնը կամ հավատը ինչպես միայնակ, այնպես էլ այլոց հետ համատեղ հրապարակավ կամ մասնավոր կարգով դավանելու կամ այլ ձևով արտահայտելու, փոխելու կամ որևէ կրոն չդավանելու իրավունք։

2. Ազգային փոքրամասնություններին պատկանող անձանց կրոնի ազատության իրավունքի իրականացման հետ կապված հարաբերությունները կարգավորվում են օրենքով**:**

**Հոդված 12․ Ազգային և կրոնական տոները նշելու իրավունքը**

1. Ազգային փոքրամասնություններին պատկանող անձինք իրավունք ունեն նշել իրենց ազգային և կրոնական տոները և պատմական տարեթվերը, մասնակցել իրենց ազգային ծիսակատարություններին, օգտագործել իրենց ազգային խորհրդանիշերը՝ պահպանելով Հայաստանի Հանրապետության օրենսդրության պահանջները։

2. Ազգային փոքրամասնություններին պատկանող անձինք իրենց ազգային և կրոնական տոները կամ պատմական տարեթվերը տոնելու օրերին ունեն Հայաստանի Հանրապետության աշխատանքային օրենսդրությամբ սահմանված կարգով՝ առավելագույնը տարեկան երեք օր չվճարվող արձակուրդի իրավունք։

**Հոդված 13․ Զանգվածային լրատվության միջոցների մատչելիությունը**

1. Հայաստանի Հանրապետության օրենսդրության համաձայն կարող են հիմնվել ազգային փոքրամասնությունների լեզվով զանգվածային լրատվության միջոցներ, ինչպես նաև հեռարձակվել հեռուստատեսային և ռադիո հաղորդումներ, հրատարակվել հանդեսներ, ամսագրեր։

2. Հանրային հեռուստատեսությամբ և հանրային ռադիոյով հեռարձակվում են Հայաստանի Հանրապետության ազգային փոքրամասնությունների մշակույթը ներկայացնող ծրագրեր կամ հաղորդումներ։

3. Հանրային հեռուստատեսությամբ և հանրային ռադիոյով ազգային փոքրամասնությունների լեզուներով հաղորդումների հեռարձակման կարգը և պայմանները սահմանվում են օրենքով։

**Հոդված 14. Բնակավայրերի, փողոցների և հանրային օբյեկտների անվանումները**

1. Այն համայնքներում, որտեղ ազգային փոքրամասնություններին պատկանող անձինք կազմում են ընդհանուր բնակչության առնվազն երեսուն տոկոսը, համայնքների և փողոցների անվանումները, ինչպես նաև պետական և համայնքային հաստատությունների՝ այդ թվում համայնքապետարանի, դպրոցի, մանկապարտեզի ցուցատախտակների գրառումները հայերենի հետ զուգահեռ նշվում են նաև ազգային փոքրամասնության լեզվով։

**ԳԼՈՒԽ III․ ԱԶԳԱՅԻՆ ՓՈՔՐԱՄԱՍՆՈՒԹՅՈՒՆՆԵՐԻՆ ՊԱՏԿԱՆՈՂ ԱՆՁԱՆՑ ՄԻԱՎՈՐՈՒՄՆԵՐԸ**

**Հոդված 15․ Կազմակերպություններ ստեղծելու իրավունքը**

1. Ազգային փոքրամասնությունների կազմակերպություններ են համարվում այն ոչ առևտրային կազմակերպությունները, որոնց կանոնադրական նպատակը ազգային փոքրամասնությանը պատկանող անձանց իրավունքներն պաշտպանելն ու իրականացնելն է:

2. Ազգային փոքրամասնություններին պատկանող անձանց կազմակերպություններն իրենց փաստաթղթերը, ձևաթղթերը, կնիքները ձևավորում են իրենց լեզվով՝ հայերեն զուգահեռ թարգմանությամբ:

3. Ազգային փոքրամասնությունների որևէ կազմակերպություն չի համարվում ամբողջ ազգային փոքրամասնության կամքն արտահայտող։

**Հոդված 16․ Կազմակերպություններին աջակցելը**

1. Հայաստանի Հանրապետության պետական բյուջեից յուրաքանչյուր տարի ազգային փոքրամասնությունների կազմակերպությունների ծրագրերին տրամադրվում է ֆինանսական աջակցություն, որի բաշխման հարցը որոշում է սույն օրենքի 18-րդ հոդվածով նախատեսված Ազգային փոքրամասնությունների պալատը։

**ԳԼՈՒԽ IV. ՀԱՆՐԱՅԻՆ ԿԱՌԱՎԱՐՄԱՆԸ ՄԱՍՆԱԿՑԵԼԸ**

**Հոդված 17․ Ներկայացվածությունը Ազգային Ժողովում**

1. Ազգային փոքրամասնությունների ներկայացվածությունը Հայաստանի Հանրապետության Ազգային Ժողովում ապահովվում է Հայաստանի Հանրապետության Սահմանադրությամբ և Հայաստանի Հանրապետության ընտրական օրենսգիրք սահմանադրական օրենքով սահմանված կարգով և համամասնությամբ։

**Հոդված 18. Ազգային փոքրամասնությունների պալատը**

1. Ազգային փոքրամասնությունների իրավունքների իրականացմանը նպաստելու, իրավունքների իրականացման հետ կապված իրավիճակը և խնդիրները քննարկելու, խնդիրների լուծման վերաբերյալ առաջարկություններ պատրաստելու և դիրքորոշում հայտնելու նպատակով ստեղծվում է Ազգային փոքրամասնությունների պալատ (այսուհետ՝ Պալատ)։

2. Պալատը կազմված է ազգային փոքրամասնությունների ներկայացուցիչներից՝ յուրաքանչյուր ազգային փոքրամասնությունից երկու անդամ։

3. Պալատի անդամների թեկնածությունն առաջադրում են ազգային փոքրամասնությունների՝ առնվազն վերջին հինգ տարվա ընթացքում տվյալ ազգային փոքրամասնության իրավունքների պաշտպանության և ինքնության պահպանության ոլորտում ակտիվ գործունեություն ծավալած կազմակերպությունները՝ այդ մասին գրավոր տեղեկացնելով Հանրային խորհրդի նախագահին: Յուրաքանչյուր ազգային փոքրամասնությունը ներկայացնող մինչև երկու թեկնածու առաջադրվելու դեպքում նրանք դառնում են Պալատի անդամ: Երկուսից ավելի թեկնածու առաջադրվելու դեպքում Պալատի անդամներին ընտրում է Հանրային Խորհուրդը՝ որոշումների կայացման համար «Հանրային Խորհրդի մասին» Հայաստանի Հանրապետության օրենքով սահմանված կարգով: Պալատի անդամներին ընտրելիս հաշվի է առնվում տվյալ ազգային փոքրամասնության իրավունքների իրականացման և ինքնության պահպանության ոլորտում վերջին հինգ տարիների ընթացքում թեկնածուի ծավալած գործունեությունը: Հանրային խորհուրդը հրապարակում է Պալատի անհատական կազմը՝ իր պաշտոնական կայքում: Պալատի անդամներն իրենց գործառույթներն իրականացնում են չորս տարի ժամկետով:

4. Պալատն իր աշխատանքները կազմակերպում է հերթական և արտահերթ նիստերի միջոցով։ Պալատի հերթական նիստերը կազմակերպվում են առնվազն եռամսյակը մեկ անգամ։ Պալատի աշխատակարգը հաստատում է Պալատը՝ իր անդրանիկ նիստում։

5. Պալատի գործունեությունն ապահովում է Հայաստանի Հանրապետության վարչապետի աշխատակազմը։ Պալատի նիստերը վարում է Հայաստանի Հանրապետության վարչապետի աշխատակազմի ղեկավարի լիազորած անձը, ով չունի Պալատի քվեարկություններին (որոշումների ընդունմանը) մասնակցելու իրավունք։

6. Պալատի նիստերին կարող են մասնակցել ազգային փոքրամասնությունները ներկայացնող՝ Հայաստանի Հանրապետության Ազգային Ժողովի պատգամավորները, Մարդու իրավունքների պաշտպանի աշխատակազմի ներկայացուցիչը, ովքեր չունեն Պալատի քվեարկություններին (որոշումների ընդունմանը) մասնակցելու իրավունք։

**Հոդված 19. Պալատի գործառույթները**

1. Պալատի գործառույթներն են՝

1) ազգային փոքրամասնությունների իրավունքների իրականացմանը նպաստելը.

2) ազգային փոքրամասնություններին պատկանող անձանց իրավունքների իրականացման վիճակը մշտադիտարկելը.

3) առաջարկություն է ներկայացնում ՀՀ վարչապետի աշխատակազմ` պետական բյուջեով ազգային փոքրամասնությունների կազմակերպությունների ծրագրերի իրականացման նպատակով դրամական միջոցներ հատկացնելու համար.

4) որոշում է կայացնում յուրաքանչյուր տարի Հայաստանի Հանրապետության պետական բյուջեից ազգային փոքրամասնությունների կազմակերպությունների ծրագրերի համար հատկացվող դրամական աջակցությունը բաշխելու հարցի վերաբերյալ։

1. Պալատի իրավունքներն ու պարտականություններն են՝

1) պետական և տեղական ինքնակառավարման մարմինների, Հայաստանի Հանրապետության Մարդու իրավունքների պաշտպանի, հասարակական և միջազգային կազմակերպությունների հետ համագործակցելը,

2) հանրությանն ազգային փոքրամասնություններին պատկանող անձանց իրավունքների իրականացման վիճակի և նրանց խնդիրների վերաբերյալ տեղեկատվություն ներկայացնելը.

3) ազգային փոքրամասնություններին պատկանող անձանց՝ Հայաստանի Հանրապետության Սահմանադրությամբ, Հայաստանի Հանրապետության միջազգային պայմանագրերով, օրենքով և այլ իրավական ակտերով սահմանված իրավունքներին առնչվող հիմնախնդիրների վերաբերյալ առաջարկություններ պատրաստելը, այդ բնագավառի օրենքների և այլ իրավական ակտերի նախագծերի քննարկումը, վերլուծությունը, դրանց վերաբերյալ դիրքորոշում հայտնելը և առաջարկություններ պատրաստելը.

2. Պետական և տեղական ինքնակառավարման մարմինները ու դրանց պաշտոնատար անձինք համագործակցում են Պալատի հետ, իսկ համապատասխան հարցման դեպքում տրամադրում են ազգային փոքրամասնությունների և դրանց պատկանող անձանց իրավունքների իրականացման վիճակի մասին իրենց ունեցած տեղեկատվությունը։

3. Պալատը կարող է պատրաստել զեկույցներ Հայաստանի Հանրապետությունում ազգային փոքրամասնությունների իրավունքների վիճակի վերաբերյալ և այն ներկայացնել Հայաստանի Հանրապետության Ազգային ժողովին, վարչապետին և Մարդու իրավունքների պաշտպանին:

**ԳԼՈՒԽ VI ԵԶՐԱՓԱԿԻՉ ԴՐՈՒՅԹՆԵՐ**

**Հոդված 20. Օրենքի ուժի մեջ մտնելը**

1. Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրվանից։

2. Սույն օրենքի 18-րդ հոդվածում նշված Պալատը ստեղծվում է սույն օրենքն ուժի մեջ մտնելու օրվանից հետո վեցամսյա ժամկետում։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՇԽԱՏԱՆՔԱՅԻՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ»**

**Հոդված 1**. Հայաստանի Հանրապետության 2004 թվականի նոյեմբերի 9-ի **Հայաստանի Հանրապետության աշխատանքային** օրենսգրքի 176-րդ հոդվածի 1-ին մասը լրացնել հետևյալ բովանդակությամբ նոր՝ 5-րդ կետով՝

«5) ազգային փոքրամասնություններին պատկանող անձանց՝ իրենց ազգային, կրոնական տոները կամ պատմական տարեթվերը նշելու համար՝ ոչ ավելի, քան տարեկան երեք օր։»:

**Հոդված 2.** Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրը:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ԻՐԱՎԱՀԱՎԱՍԱՐՈՒԹՅԱՆ ԱՊԱՀՈՎՄԱՆ ՄԱՍԻՆ**

**ԳԼՈՒԽ 1**

**ԸՆԴՀԱՆՈՒՐ ԴՐՈՒՅԹՆԵՐ**

# Օրենքի նպատակը և կարգավորման առարկան

1. Սույն օրենքի նպատակն է ապահովել յուրաքանչյուր անձի և քաղաքացու նկատմամբ հավասար վերաբերմունք, նրանց իրավունքների ու ազատությունների իրականացման հավասար հնարավորություններ՝ առանց խտրականության:
2. Սույն օրենքը սահմանում է խտրականության հասկացությունը և տեսակները, իրավահավասարության ապահովման սուբյեկտները և կառուցակարգերը, ինչպես նաև Իրավահավասարության խորհրդի կարգավիճակը, խնդիրները և գործունեության սկզբունքները։

# Իրավահավասարության ապահովման մասին Հայաստանի Հանրապետության օրենսդրությունը

1. Իրավահավասարության ապահովման մասին Հայաստանի Հանրապետության օրենսդրությունը բաղկացած է Հայաստանի Հանրապետության Սահմանադրությունից, Հայաստանի Հանրապետության վավերացրած միջազգային պայմանագրերից, սույն օրենքից, «Կանանց և տղամարդկանց հավասար իրավունքների և հավասար հնարավորությունների ապահովման մասին» Հայաստանի Հանրապետության օրենքից, «Մարդու իրավունքների պաշտպանի մասին» Հայաստանի Հանրապետության սահմանադրական օրենքից, այլ օրենքներից, ինչպես նաև օրենքով նախատեսված դեպքերում՝ այլ իրավական ակտերից։

# Հոդված 3. Խտրականության արգելքը

1. Խտրականությունը քաղաքական, տնտեսական, սոցիալական, մշակութային և հանրային կյանքի այլ բնագավառներում արգելվում է:
2. Խտրականություն դրսևորած անձինք Հայաստանի Հանրապետության օրենսդրությանը համապատասխան ենթակա են կարգապահական, քաղաքացիաիրավական և (կամ) քրեական պատասխանատվության:
3. Տարբերակված վերաբերմունքը, տարբերվող պայմանները և (կամ) իրավիճակները թույլատրելի են, եթե դրանք հետապնդում են իրավաչափ նպատակ, անհրաժեշտ են ժողովրդավարական հասարակությունում, իսկ գործադրված միջոցները համաչափ են և պատշաճ:

**Հոդված 4.** **Խտրականությունը և դրա տեսակները**

1**.** Խտրականությունը գործողություն, անգործություն, կարգավորում, վերաբերմունք կամ քաղաքականություն է, որն արտահայտվել է անձի իրավունքների և ազատությունների տարբերակմամբ, բացառմամբ, սահմանափակմամբ կամ նախապատվությամբ, երբ՝ առկա չեն հետապնդվող իրավաչափ նպատակի, ժողովրդավարական հասարակությունում դրա անհրաժեշտության և նպատակի ու ընտրված միջոցների միջև ողջամիտ համաչափության պայմանները՝կախված սեռից, ռասայից, մաշկի գույնից, էթնիկական, կամ սոցիալական ծագումից, գենետիկական հատկանիշներից, լեզվից, կրոնից, աշխարհայացքից, քաղաքական կամ այլ հայացքներից, ազգային փոքրամասնությանը պատկանելությունից, գույքային վիճակից, ծնունդից, հաշմանդամությունից, տարիքից կամ անձնական կամ սոցիալական բնույթի այլ հանգամանքներից՝ իրական կամ ենթադրյալ։

2. Խտրականության տեսակներն են՝ ուղղակի խտրականությունը, անուղղակի խտրականությունը, խտրականության հրահրումը, հետապնդումը, սեգրեգացիան, վիկտիմիզացիան, զուգորդված (ասոցացված) խտրականությունը և հաշմանդամություն ունեցող անձանց խելամիտ հարմարեցումներ չտրամադրելը:

3. Ժամանակավոր հատուկ միջոցները և խելամիտ հարմարեցումները հավասար վերաբերմունքի, հավասար իրավունքների և հավասար հնարավորությունների ապահովման միջոց են: Խելամիտ հարմարեցումների սահմանումը, դրանց տրամադրման հետ կապված գործընթացների իրականացման կարգը, ժամկետները և այլ առանձնահատկությունները կարգավորվում են Հայաստանի Հանրապետության օրենսդրությամբ:

# 

# Հոդված 5. Oրենքում գործածվող հիմնական հասկացությունները

1. Սույն օրենքում օգտագործվում են հետևյալ հիմնական հասկացությունները`

1) **անձ`** ֆիզիկական անձ, ինչպես նաև իրավաբանական անձ՝ այնքանով, որքանով սույն օրենքով սահմանված իրավունքները և ազատությունները կիրառելի են իրավաբանական անձի նկատմամբ, անձանց խմբեր, որոնք ունեն ընդհանուր պաշտպանված հատկանիշներ.

1. **պաշտպանված հատկանիշ՝**  սույն օրենքի 4-րդ հոդվածի 1-ին մասում նշված մեկ կամ մի քանի, ինչպես նաև անձնական կամ սոցիալական բնույթի այլ հատկանիշներ.
2. **ուղղակի խտրականություն**՝ անձի նկատմամբ պաշտպանված հատկանիշներից որևէ մեկի կամ մի քանիսի կամ դրանց հետ ասոցացման հիմքով դրսևորված գործողություն, անգործություն, կարգավորում, վերաբերմունք կամ քաղաքականություն է, որի արդյունքում անձը հայտնվում է համանման հանգամանքներում գտնվող այլ անձի համեմատ նվազ բարենպաստ իրավիճակում**.**
3. **անուղղակի խտրականություն**՝ առերևույթ չեզոք գործողություն, անգործություն, կարգավորում, վերաբերմունք կամ քաղաքականություն է, որը պաշտպանված հատկանիշներից որևէ մեկի կամ մի քանիսի կամ դրանց ասոցացման հիմքով, անհամաչափորեն անբարենպաստ է ազդում անձանց որոշակի խմբի վրա, կամ հավասար վերաբերմունք անձանց նկատմամբ, ովքեր գտնվում են բնույթով տարբեր պայմաններում՝ բացառությամբ, երբ առկա են սույն օրենքի 4-րդ հոդվածի 2-րդ կետում մատնանշված պայմանները:
4. **խտրականության հրահրում՝** անձին ուղղված հրահանգ է, ցուցում կամ կոչ մեկ այլ անձի խտրականության ենթարկելու համար.
5. **hետապնդում՝** անձի նկատմամբ անցանկալի վերաբերմունք է պաշտպանված հատկանիշներից որևէ մեկի կամ մի քանիսի կամ դրանց հետ ասոցացման հիմքով, որի արդյունքում նրա շուրջ ստեղծվում է կամ որի նպատակն է նրա շուրջ ստեղծել ոչ բարյացակամ, թշնամական, վիրավորական, նվաստացնող կամ մերժողական միջավայր.
6. **սեգրեգացիա**՝ արտահայտվում է որոշմամբ, գործողությամբ կամ անգործությամբ, որոնք ուղղակի կամ անուղղակի հանգեցնում են անձի կամ մի խումբ անձանց որոշակի հատկանիշների հիման վրա այլ անձանցից տարանջատմանը,բաժանմանը, տարբերակմանը, բացառությամբ, երբ առկա են սույն օրենքի 4-րդ հոդվածի 1-ին կետում մատնանշված պայմանները: **վիկտիմիզացիա**՝ դիտավորյալ գործողություն կամ անգործություն, որը սույն օրենքի շրջանակում իր իրավունքների պաշտպանության նպատակով իրավասու մարմիններին դիմում կամ բողոք ներկայացրած կամ ենթադրյալ խտրակա**ն**ության փաստը հրապարակած ա**նձի համար հա**նգեցրել է բացասական հետևանքների.
7. **զուգորդված (ասոցացված) խտրականություն**՝ խտրականություն այն անձի նկատմամբ, ով, թեև օժտված չէ սույն օրենքով նախատեսված պաշտպանված հատկանիշներով, սակայն ազգակցական, ամուսնական կամ այլ կապ ունի նման հատկանիշներ ունեցող անձի կամ անձանց խմբի հետ.
8. **ժամանակավոր հատուկ միջոցներ**՝ իրավահավասարությունն ապահովող մարմինների կողմից անձի կամ անձանց խմբի նկատմամբ այնպիսի միջոցների կիրառումը, որոնց նպատակն է այդ անձի կամ անձանց խմբի և հասարակության միջև փաստացի անհավասարության վերացումը և հասարակության մյուս անդամների հետ հավասար հնարավորությունների վերականգնումն ու ապահովումը:

# Հոդված 6. Իրավահավասարության ապահովումը

1. Իրավահավասարությունն ապահովող սուբյեկտներն են`

1) պետական և տեղական ինքնակառավարման մարմինները և դրանց պաշտոնատար անձինք՝ Հայաստանի Հանրապետության Սահմանադրությամբ, օրենքով և այլ իրավական ակտերով սահմանված լիազորություններն իրականացնելիս.

2) իրավաբանական անձինք և անհատ ձեռնարկատերերը՝ իրենց գործառույթներն ու իրավունքներն իրականացնելիս.

3)  Մարդու իրավունքների պաշտպանը:

2. Իրավահավասարությունն ապահովելու նպատակով պետական, տեղական ինքնակառավարման մարմինները և իրավաբանական անձինք պետք է՝

1) իրենց գործունեությունը, իրավական ակտերը և ներքին կանոնակարգերը համապատասխանեցնեն իրավահավասարության ապահովման մասին Հայաստանի Հանրապետության օրենսդրությանը.

2) իրենց գործունեության մեջ, կրթական, տեղեկատվական և ժամանցային նշանակության նյութերում և այլ հրապարակումներում բացառեն խտրականության և անհանդուրժողականության խրախուսումը.

3) օրենքով և այլ իրավական ակտերով սահմանված կարգով արձագանքեն ցանկացած ենթադրյալ խտրականության.

4) խտրականության փաստը հաստատվելու դեպքում խտրականություն դրսևորած անձանց ենթարկեն պատասխանատվության՝ օրենքով և իրենց ներքին ակտերով նախատեսված կարգով, և ապահովեն խտրականության հետևանքների վերացումը՝ իրենց լիազորությունների կամ գործառույթների շրջանակներում:

**Հոդված 7. Խտրականությունից իրավական և դատական պաշտպանությունը**

1. Յուրաքանչյուր ոք, ով հիմքեր ունի կարծելու, որ իր նկատմամբ դրսևորվել է խտրականություն, իրավունք ունի դիմելու դատարան, Մարդու իրավունքների պաշտպանին կամ համապատասխան վարչական մարմին՝ իր իրավունքները վերականգնելու, նյութական և ոչ նյութական վնասի փոխհատուցում ստանալու համար:
2. Արգելվում է որևէ բացասական վերաբերմունք կամ ճնշում այն անձի նկատմամբ, ով խտրականությունից պաշտպանվելու նպատակով դիմել է համապատասխան մարմիններին:
3. Խտրականության վերաբերյալ դիմում քննող մարմինը պետք է ապահովի դիմողի անձնական տվյալների պաշտպանությունը՝ «Անձնական տվյալների պաշտպանության մասին» Հայաստանի Հանրապետության օրենքի պահանջներին համապատասխան:

# Հոդված 8. Ապացուցման բեռի բաշխումը

1. Դատարանի, Մարդու իրավունքների պաշտպանի կամ այլ պետական մարմնի կողմից խտրականության վերաբերյալ բողոք կամ հայցադիմում քննելիս դիմումատուն կամ հայցվորը ներկայացնում է փաստական տվյալներ և փաստարկներ, որոնք առերևույթ հիմնավորում են խտրականություն որակվող վարքագծի կամ կարգավորման առկայությունը, իսկ խտրականությունը բացառող հանգամանքները ապացուցելու պարտականությունը դրվում է պատասխանողի վրա կամ այն անձի վրա, ում դեմ ներկայացվել է բողոքը:

**ԳԼՈՒԽ 2**

**ԻՐԱՎԱՀԱՎԱՍԱՐՈՒԹՅԱՆ ԱՊԱՀՈՎՈՒՄՆ ԱՌԱՆՁԻՆ ԲՆԱԳԱՎԱՌՆԵՐՈՒՄ**

# Հոդված 9. Խտրականության արգելքն աշխատանքային հարաբերություններում

1. Աշխատանքային հարաբերություններում արգելվում է անձի նկատմամբ առանց օբյեկտիվ հիմքերի ցանկացած տարբերակում, բացառում, սահմանափակում կամ նախապատվություն, որի արդյունքում խախտվում է աշխատանքային հարաբերություններում իրավահավասարությունը, և անձը զրկվում է մյուսների համեմատ հավասար իրավունքներից և հնարավորություններից։
2. Պետական և տեղական ինքնակառավարման մարմինները, իրավաբանական և ֆիզիկական անձինք պետք է բացառեն խտրականությունն աշխատանքային հարաբերություններում, այդ թվում հետևյալ ոլորտներում`

1) աշխատանքի վերաբերյալ հայտարարություն և մրցույթ.

2) աշխատանքի ընդունում, այլ աշխատանքի տեղափոխում և առաջխաղացում.

3) փորձաշրջան և վերապատրաստում.

4) աշխատողի աշխատանքային պայմաններ, հանգիստ և գործուղումներ.

5) աշխատավարձ, լրացուցիչ վարձատրություն, երաշխիքներ և հատուցում.

6) կարգապահական պատասխանատվություն և խրախուսանք.

7) աշխատանքային հարաբերությունների դադարեցում.

8) աշխատանքային հարաբերությունների վերաբերյալ տեղեկատվության տրամադրում.

9) արհեստակցական միություններին անդամակցություն։

1. Սույն հոդվածի առաջին մասում նշված գործողությունները խտրականություն չեն, եթե դրանք բխում են աշխատանքին ներհատուկ պահանջներից։ Աշխատանքին ներհատուկ պահանջները բխում են տվյալ աշխատանքի բնույթից և առանձնահատկությունից, հանդիսանում տվյալ աշխատանքին ներհատուկ որոշիչ և էական հատկանիշներ, եթե նման պահանջները հետապնդում են իրավաչափ նպատակ և անհրաժեշտ են տվյալ աշխատանքն իրականացնելու համար:
2. Իրավահավասարության ապահովման բնագավառում գործատուն պարտավոր է`

1) աշխատանքային հարաբերություններում կիրառել, պաշտպանել և խրախուսել իրավահավասարությունը, ապահովել հավասար հնարավորություններ և ցանկացած տեսակի խտրականության արգելք.

2) ձեռնարկել միջոցներ աշխատանքային հարաբերություններում խտրականությունը կանխարգելելու և իրենց աշխատանքային գործունեության ընթացքում խտրականություն դրսևորած անձանց պատասխանատվության ենթարկելու ուղղությամբ։

# Հոդված 10. Հանրությանը հասանելի ապրանքների մատակարարման և ծառայությունների մատուցման ընթացքում խտրականության արգելքը

1. Հանրությանը հասանելի ապրանքներ մատակարարելիս և ծառայություններ մատուցելիս խտրականությունն արգելվում է։
2. Սույն գլխով սահմանված խտրականության արգելքը տարածվում է այնպիսի իրավահարաբերությունների վրա, որոնք ձևավորվում են հետևյալ ոլորտներում ապրանքներ և ծառայություններ առաջարկելիս`

1) հանրային ծառայություններ.

2) բնակչության բժշկական օգնություն և սպասարկում.

3) սոցիալական ապահովություն և աջակցություն.

4) բանկային և ֆինանսական ծառայություններ, ապահովագրություն, դրամաշնորհներ.

5) տրանսպորտային ծառայություններ.

6) մշակույթ, ժամանցային ծառայություններ և սպորտ.

7) անշարժ գույքի առքուվաճառք և վարձակալում.

8) առևտրային և մասնագիտական գործունեություն.

9) կրթություն և գիտություն.

10) զանգվածային լրատվություն:

**Հոդված 11. Խտրականության արգելքը տնտեսական գործունեությամբ զբաղվելիս**

1. Արգելվում է խտրականությունը տնտեսական գործունեության բնագավառում, այդ թվում հետևյալ հարցերում՝
   * + - 1. իրավաբանական անձի կամ անհատ ձեռնարկատիրոջ գրանցում, լիցենզիայի տրամադրում.
         2. հարկային և վարկային քաղաքականություն.
         3. ստուգումներ և վերահսկողություն.
         4. գործունեության կասեցում, դադարեցում և լուծարում:

**ԳԼՈՒԽ 3**

**ԻՐԱՎԱՀԱՎԱՍԱՐՈՒԹՅԱՆ ԽՈՐՀՈՒՐԴԸ**

# Հոդված 12. Իրավահավասարության խորհրդի կարգավիճակը և կազմը

1. Իրավահավասարության խորհուրդը Մարդու իրավունքների պաշտպանին առընթեր խորհրդակցական մարմին է, որի նպատակն է աջակցել Մարդու իրավունքների պաշտպանին անձանց իրավահավասարության և խտրականության բոլոր դրսևորումներից պաշտպանության ապահովման հարցում: Իրավահավասարության խորհուրդը գործում է իրավահավասարության, անաչառության, հրապարակայնության, թափանցիկության, մատչելիության և ներկայացուցչականության սկզբունքների հիման վրա:
2. Իրավահավասարության խորհուրդը ստեղծվում է «Մարդու իրավունքների պաշտպանի մասին» Հայաստանի Հանրապետության սահմանադրական օրենքով և սույն օրենքով սահմանված կարգով և գործում է այդ օրենքների, Իրավահավասարության խորհրդի գործունեության կարգի և այլ իրավական ակտերի հիման վրա:
3. Իրավահավասարության խորհուրդը կազմված է առնվազն 7 անդամներից, որոնք Մարդու իրավունքների պաշտպանի կողմից նշանակվում են 3 տարի ժամկետով՝ մեկ անգամ վերանշանակման իրավունքով, և գործում են հասարակական հիմունքներով: Մարդու իրավունքների պաշտպանը խորհրդի անդամներին ընտրում է իրավապաշտպան գործունեություն իրականացնող անձանցից և գիտնականներից:
4. Իրավահավասարության խորհուրդն իր գործունեությունն իրականացնում է ամսական առնվազն մեկ անգամ հրավիրվող նիստերի միջոցով:
5. Իրավահավասարության խորհրդի գործունեության կազմակերպչական և տեխնիկական ապահովումն իրականացնում է Մարդու իրավունքների պաշտպանի աշխատակազմի քարտուղարությունը:

# Հոդված 13. Իրավահավասարության խորհրդի անդամների ընտրությունը

1. Իրավահավասարության խորհրդի կազմում ընդգրկվելու համար Մարդու իրավունքների պաշտպանին դիմում ներկայացնելու կարգը դիմում ներկայացնելու վերջնաժամկետից առնվազն 30 օր առաջ հրապարակվում է Մարդու իրավունքների պաշտպանի կայքում:
2. Իրավահավասարության խորհրդի կազմում ընդգրկվելու համար դիմումները ներկայացվում են ինչպես հասարակական կազմակերպությունների կողմից, այնպես էլ՝ ինքնառաջադրման միջոցով:
3. Իրավահավասարության խորհրդի անդամ նշանակվելու դիմում կարող է ներկայացնել այն անձը, ով`
   1. Հայաստանի Հանրապետության քաղաքացի է.
   2. իրավապաշտպան գործունեության ոլորտում ունի առնվազն երեք տարվա գործունեության փորձ կամ մարդու իրավունքների պաշտպանության բնագավառին առնչվող առնվազն հինգ գիտական աշխատություններ.
   3. որևէ կուսակցության անդամ չէ.
   4. չունի դատվածություն դիտավորությամբ կատարած հանցագործության համար կամ դատվածությունը հանված կամ մարված է:
4. Դիմողների կենսագրությունները հրապարակվում են Մարդու իրավունքների պաշտպանի կայքում:
5. Իրավահավասարության խորհրդի անդամի լիազորությունների վաղաժամկետ դադարեցման դեպքում թափուր տեղի համար դիմում ներկայացվում է սույն հոդվածով սահմանված կարգով, եթե խորհրդի անդամների քանակը քիչ է սույն օրենքի 12-րդ հոդվածի 3-րդ մասով սահմանված նվազագույն քանակից:

# Հոդված 14. Իրավահավասարության խորհրդի անդամների լիազորությունների դադարումը

1. Իրավահավասարության խորհրդի անդամի լիազորությունները Մարդու իրավունքների պաշտպանը կարող է վաղաժամկետ դադարեցնել՝
2. խորհրդի անդամի դիմումի հիման վրա.
3. Հայաստանի Հանրապետության քաղաքացիության դադարման կամ.
4. խորհրդի անդամի մահվան, դատարանի՝ օրինական ուժի մեջ մտած վճռով անհայտ բացակայող ճանաչվելու կամ մահացած հայտարարվելու կամ.
5. դատարանի՝ օրինական ուժի մեջ մտած դատավճռով դիտավորությամբ կատարած հանցագործության համար դատապարտվելու կամ.
6. օրենքի, ինչպես նաև Իրավահավասարության խորհրդի աշխատակարգի պահանջները խախտելու դեպքերում:

# Հոդված 15. Իրավահավասարության խորհրդի խնդիրները և գործառույթները

1. Իրավահավասարության խորհրդի խնդիրներն են Հայաստանի Հանրապետությունում իրավահավասարության և խտրականության բոլոր դրսևորումներից պաշտպանության բնագավառներում Մարդու իրավունքների պաշտպանի գործունեությանն աջակցելը:
2. Իրավահավասարության խորհուրդը՝
   1. Մարդու իրավունքների պաշտպանին աջակցում է Մարդու իրավունքների պաշտպանին ներկայացված՝ սույն հոդվածի 1-ին մասով նախատեսված բնագավառներին առնչվող բողոքների քննության հարցում (բողոք ներկայացրած անձի համաձայնությամբ) և դրանցում առկա խախտումների վերաբերյալ Մարդու իրավունքների պաշտպանին ներկայացնում է խորհրդատվական եզրակացություն.
   2. անհրաժեշտության դեպքում բողոքների առնչությամբ Մարդու իրավունքների պաշտպանին ներկայացնում է առաջարկություններ «Մարդու իրավունքների պաշտպանի մասին» Հայաստանի Հանրապետության սահմանադրական օրենքով նրան վերապահված կոնկրետ լիազորությունների իրականացման անհրաժեշտության վերաբերյալ: Խորհուրդը կարող է նաև Մարդու իրավունքների պաշտպանին առաջարկություն ներկայացնել Հայաստանի Հանրապետության սահմանադրական և վճռաբեկ դատարաններին՝ վերջիններիս կողմից հարցման հիման վրա, խտրականության վերաբերյալ գործերով օժանդակ դիրքորոշում (amicus curiae) ներկայացնելու վերաբերյալ.

3) Մարդու իրավունքների պաշտպանին աջակցում է նաև՝

ա. պետական և տեղական ինքնակառավարման մարմիններին, կազմակերպություններին և դրանց պաշտոնատար անձանց մարդու իրավունքների և ազատությունների մասին տեղեկատվության ուսումնասիրության և վերլուծության արդյունքների հիման վրա ուսումնասիրության արդյունքների ամփոփման նպատակով խորհրդատվական բնույթի պարզաբանումներ և առաջարկություններ ուղարկելու .

բ. իրավահավասարության և խտրականության բոլոր դրսևորումներից պաշտպանության ապահովման և խտրականության բոլոր դրսևորումների կանխարգելմանն ուղղված՝ հասարակական իրազեկության բարձրացման.

գ. խտրականության վերաբերյալ հետազոտություններ և ուսումնասիրություններ իրականացնելու, ինչպես նաև Մարդու իրավունքների պաշտպանի տարեկան հաղորդման՝ իրավահավասարության ապահովման և խտրականության բոլոր ձևերից պաշտպանության ոլորտների մշակմանն առնչվող հարցերում:

**ԳԼՈՒԽ 4**

**ԵԶՐԱՓԱԿԻՉ ԵՎ ԱՆՑՈՒՄԱՅԻՆ ԴՐՈՒՅԹՆԵՐ**

# Հոդված 16. Եզրափակիչ և անցումային դրույթներ

1․ Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը, բացառությամբ 8-րդ հոդվածի, որն ուժի մեջ է մտնում պաշտոնական հրապարակման օրվանից վեց ամիս հետո:

1. Իրավահավասարության խորհուրդը ձևավորվում և դրա առաջին նիստը հրավիրվում է սույն օրենքն ուժի մեջ մտնելու օրվանից հետո վեցամսյա ժամկետում:
2. Խելամիտ հարմարեցումների տրամադրման հետ կապված դրույթներն ուժի մեջ են մտնում Հայաստանի Հանրապետության օրենսդրությամբ սահմանված ժամկետներում:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐՉԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1.** Հայաստանի Հանրապետության 2013 թվականի դեկտեմբերի 5-ի վարչական դատավարության օրենսգրքի 5-րդ բաժինը լրացնել հետևյալ բովանդակությամբ 31.4-րդ գլխով.

«**ԳԼՈՒԽ 31.4**

**ԽՏՐԱԿԱՆՈՒԹՅԱՆ ԴՐՍԵՎՈՐՄԱՆ ՎԵՐԱԲԵՐՅԱԼ ԳՈՐԾԵՐԻ ՎԱՐՈՒՅԹԸ**

|  |  |
| --- | --- |
| **Հոդված 1.** | **Խտրականության դրսևորման վերաբերյալ գործերը** |

1. Վարչական դատարանին ընդդատյա են վարչարարության իրականացման ընթացքում խտրականության դրսևորման վերաբերյալ գործերը:

|  |  |
| --- | --- |
| **Հոդված 2. Վարչական դատարան դիմելը**  1. Խտրականության դրսևորման վերաբերյալ գործերով վարչական դատարան կարող է դիմել յուրաքանչյուր ֆիզիկական անձ, եթե համարում է, որ վարչարարության իրականացման ընթացքում վարչարարություն իրականացնող մարմնի կամ դրա պաշտոնատար անձի կողմից ընդունված վարչական ակտով կամ կատարված գործողությամբ կամ անգործությամբ խախտվել են նրա` իրավահավասարության ապահովման մասին Հայաստանի Հանրապետության օրենսդրությամբ սահմանված իրավունքները և ազատությոնները, ներառյալ, եթե`  ա. խոչընդոտներ են հարուցվել այդ իրավունքների և ազատությունների իրականացման համար,  բ. չեն ապահովվել անհրաժեշտ պայմաններ այդ իրավունքների իրականացման համար, սակայն դրանք պետք է ապահովվեին Սահմանադրության, միջազգային պայմանագրի, օրենքի կամ այլ իրավական ակտի ուժով.  2) նրա վրա ոչ իրավաչափորեն դրվել է որևէ պարտականություն.  3) նա վարչական կարգով ոչ իրավաչափորեն ենթարկվել է վարչական պատասխանատվության։  2. Խտրականության դրսևորման վերաբերյալ գործերով վարչական դատարան կարող են դիմել նաև պաշտպանված հատկանիշներ ունեցող անձանց խմբեր, ինչպես նաև իրավաբանական անձինք, այնքանով, որքանով իրավահավասարության ապահովման մասին Հայաստանի Հանրապետության օրենսդրությամբ սահմանված իրավունքները և ազատությունները կիրառելի են իրենց նկատմամբ: | **Վարչական դատարան** |

**Հոդված 3. Խտրականության դրսևորման վերաբերյալ գործերով հայցադիմումին ներկայացվող պահանջները**

1. Խտրականության դրսևորման վերաբերյալ գործերով հայցադիմումը,ի լրումն սույն օրենսգրքի 73-րդ հոդվածով ներկայացվող պահանջների, նաև ներառում է`
2. տեղեկություններ՝  իր կողմից խտրականություն որակվող կամ գնահատվող դեպքի մասին.
3. առկայության դեպքում խտրականության դրսևորումը հավաստող ապացույցները
4. հայցվորի պահանջը իր իրավունքները վերականգնելու, նյութական և ոչ նյութական վնասի փոխհատուցում ստանալու մասին:

2. Սույն գլխով նախատեսված գործերով հայցվորը ներկայացնում է տվյալներ և փաստեր, որոնք հիմնավորում են իր կողմից խտրականություն որակվող կամ գնահատվող դեպքը, իսկ խտրականությունը բացառող հանգամանքը ապացուցելու պարտականությունը դրվում է պատասխանողի վրա:

|  |
| --- |
| **Հոդված 4. Խտրականության դրսևորման վերաբերյալ գործերով վարչական դատարանի դատական ակտերը** |

1. Սույն գլխով նախատեսված գործերով վարչական դատարանը կայացնում է հետևյալ դատական ակտերից մեկը.

1) Հայցվորի իրավունքները վերականգնելու մասին.

2) Հայցվորին նյութական և ոչ նյութական վնասի փոխհատուցում տրամադրելուն պարտավորեցնելու մասին:»:

**Հոդված 5.** Սույն օրենքն ուժի մեջ է մտնում պաշտոնական հրապարակմանը հաջորդող օրվանից:

## ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  ՕՐԵՆՔԸ

### ****ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ****

**Հոդված 1.** Հայաստանի Հանրապետության 2018 թվականի փետրվարի 9-ի քաղաքացիական դատավարության օրենսգրքի (այսուհետ՝ Օրենսգիրք) 202-րդ հոդվածի 1-ին մասը լրացնել հետևյալ բովանդակությամբ 8-րդ կետով.

«8) խտրականության վերաբերյալ գործերը:»:

**Հոդված 2.**  Օրենսգիրքը 27.1-ին գլխից հետո լրացնել հետևյալ բովանդակությամբ 27.2-րդ գլխով.

«**ԳԼՈՒԽ 27.2**

**ԽՏՐԱԿԱՆՈՒԹՅԱՆ ՎԵՐԱԲԵՐՅԱԼ ԳՈՐԾԵՐԻ ՎԱՐՈՒՅԹԸ**

**Հոդված 234.5. Խտրականության վերաբերյալ գործերի քննության ժամկետը**

1. Խտրականության վերաբերյալ գործերն առաջին ատյանի դատարանում քննվում և լուծվում են հայցադիմումը վարույթ ընդունելուց հետո՝ երեք ամսվա ընթացքում:

**Հոդված 234.6. Հայցադիմումին ներկայացվող պահանջները**

1. Հայցվորը հայցադիմումում ներառում է փաստեր և փաստարկներ, որոնք հիմնավորում են իր կողմից խտրականություն որակվող կամ գնահատվող դեպքը:

2. Հայցվորը հայցադիմումում կարող է ներառել պատասխանողին խտրականության հետևանքները վերացնելուն պարտավորեցնելու, ինչպես նաև պատճառված վնասի հատուցման վերաբերյալ պահանջ:

**Հոդված 234.7. Հայցադիմումը վարույթ ընդունելը**

1. Դատարանը հայցադիմումը վարույթ ընդունելու հարցը լուծում է այն ներկայացվելուց հետո՝ եռօրյա ժամկետում:

**Հոդված 234.8 Հայցադիմումի պատասխան ներկայացնելու ժամկետը**

1. Հայցադիմումի պատասխանը ներկայացվում է հայցադիմումը վարույթ ընդունելու մասին որոշումն ստանալուց հետո՝ մեկշաբաթյա ժամկետում:

**Հոդված 234.9. Ժամանակավոր հատուկ միջոցների կիրառումը**

1. Խտրականության ակնհայտ դրսևորման հատկանիշների առկայության դեպքում և իրավահավասարության ապահովման անհրաժեշտությունից ելնելով՝ դատարանը կողմի միջնորդությամբ որպես հայցի ապահովում կարող է կիրառել «Իրավահավասարության ապահովման մասին» օրենքի իմաստով ժամանակավոր հատուկ միջոցներ:

**Հոդված 234.10. Խտրականության վերաբերյալ գործերով դատարանի վճիռը**

1.Հայցը լրիվ կամ մասնակի բավարարելու վերաբերյալ վճռով դատարանը համապատասխան մասով ճանաչում է խտրականության դրսևորման փաստի առկայությունը, ինչպես նաև համապատասխան պահանջի առկայության դեպքում պատասխանողին պարտավորեցնում է վերացնել խտրականության հետևանքները, բացառությամբ այն դեպքերի, երբ խտրականության հետևանքները վերացնելն անհնար է:»:

**Հոդված 3.**  Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍԳՐՔՈՒՄ ԼՐԱՑՈՒՄ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ»**

**Հոդված 1**. Հայաստանի Հանրապետության 1998 թվականի մայիսի 5-ի քաղաքացիական օրենսգրքի (այսուհետ՝ Օրենսգիրք) 162.1-րդ հոդվածի 2-րդ մասը լրացնել հետևյալ բովանդակությամբ նոր՝ 10-րդ կետով. «10) խտրականության չենթարկվելու իրավունքը:»:

**Հոդված 2**. Օրենսգրքի 1087.2-րդ հոդվածի 7-րդ մասի 2-րդ կետում «9» թիվը փոխարինել «10» թվով:

**Հոդված 3**. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը: